Loodusmuuseumi eestvedamisel avati veebiportaal eElurikkus, mis koondab ühte kohta Eesti eluslooduse andmestiku ning avab ligipääsu Eesti teadusasutuste kollektsioonidele. Arendati edasi loodusteaduslike andmebaaside haldamiseks mõeldud veebitöölaua PlutoF funktsionaalsust. Veebiportaali avamist toetas Norra ja Euroopa Majanduspiirkonna projekt "Estonian biodiversity database and information network supporting Natura 2000", milles loodusmuuseum on juhtpartner.    Koostöös tippkeskustega ja teiste koostööpartneritega korraldas loodusmuuseum kaks silmapaistvat konverentsi - 12. veebruaril Charles Darwini 200. sünniaastapäevale pühendatud konverentsi "Elurikkus ja evolutsioon" ning 24.-25. novembril Charles Darwini "Liikide tekkimise" 150. aastapäeva tähistav fülogeneetika ja süstemaatika konverentsi "Elurikkuse päritolu ja informaatika".    Aktiivne õpilastele suunatud haridustegevus toimus SA KIK projektide toel. Programmid viidi läbi nii muuseumis kui looduses, koostati uued õppekava täiendavad õppeprogrammid, jätkus huvipäevade korraldamine. Oluliseks valdkonnaks on kujunenud loodusalaste täiendkoolituste läbiviimine õpetajatele. Loodusmuuseum oli õppebaasiks Tamme Gümnaasiumi loodusklassile, Tartu Keskkonnahariduskeskuse zooloogiaringile, Tartu Kutsehariduskeskuse loodusturismi eriala õpilastele ja üliõpilastele. Lisaks avati loodusmuuseumi juures botaanikaring.